“Mudimu eu udi munene”
DÎBA divua dikumbane dia kuenza tshisangilu tshia mushinga mukole mu Yelushalema. Mukalenge Davidi wakabikila banene, tupita ne bena bukitu bende bonso. Bavua ne disanka dia kuteleja dimanyisha dia pa buadi. Yehowa uvua mupeshe Solomo muana wa Davidi mudimu wa kuibaka muaba wa pa buawu wa kutendelela Nzambi mulelela. Nzambi uvua mupeshe mukalenge wa kale wa Isalele plan wa mua kuibaka muaba eu ne yeye kumupesha Solomo. Davidi kuambaye ne: “Mudimu eu udi munene; bualu bua mbalasa eu kena wa muntu, udi wa Yehowa Nzambi.”—1 Kul. 28:1, 2, 6, 11, 12; 29:1.
Pashishe, Davidi wakebeja ne: ‘Mbanganyi badi badifila lelu bua kulua ne dipa mu tshianza bua kupesha Yehowa?’ (1 Kul. 29:5, NWT) Bu wewe muikalapu, uvua mua kuenza tshinyi? Uvuaku mua kufila bintu bua kuambuluisha bua mudimu eu munene anyi? Bena Isalele bakaditua mu difila dia bintu. Bushuwa, ‘bakasanka bualu bua bobu bakadifidila bintu biabu; bualu bua bakafila bintu biabu ne mitshima mitoke kudi Yehowa.’—1 Kul. 29:9.
Bidimu nkama ya bungi pashishe, Yehowa wakenza tshintu kampanda tshinene tshipite ntempelo. Wakajadika ntempelo munene wa mu nyuma, mbuena kuamba ne: ndongoluelu udiye muenze bua bantu kusemena kudiye bua kumutendelela ku diambuluisha dia mulambu wa Yezu. (Eb. 9:11, 12) Mmunyi mudi Yehowa wambuluisha bantu bua kulengejanganabu nende lelu? Nku diambuluisha dia mudimu wetu wa kuvuija bantu bayidi. (Mat. 28:19, 20) Ku diambuluisha dia mudimu eu, tshidimu tshionso tudi tulonga Bible ne bantu miliyo ya bungi, bantu binunu bia bungi badi batambula ne tudi tuenza bisumbu bipiabipia nkama ya bungi.
Ke bualu kayi didiunda edi didi dilomba bua kupatula mikanda ya malu a mu Bible ya bungi, kuibaka Nzubu ya Bukalenge ne kuyilama bimpe, ne kusumba miaba ya kuenzela mpuilu ne mpungilu. Kuenaku witaba ne: mudimu wetu wa kuyisha lumu luimpe mmudimu munene udi ne difutu anyi?—Mat. 24:14.
Bu mudi bantu ba Nzambi banange Nzambi ne bantu nabu ne bu mudi mudimu wa kuyisha Bukalenge muikale wa kuenza ne mitalu, bidi bibasaka bua ‘kulua ne dipa mu tshianza bua kupesha Yehowa’ pa kufila mapa a budisuile. Bidi bienza disanka bua ‘kutumbisha Yehowa ne biuma’ bietu ne bua kumona mudibu benza mudimu ne biuma ebi bimpe ne meji bua kuenza mudimu munene wa katshia ne katshia.—Nsu. 3:9.
lua_Latn lua_Latn lua_Latn lua_Latn lua_Latn lua_Latn